กังวลปัญหาหนี้กรีซลุกลามฉุดน้ำมันดิบปิดร่วง
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลงเมื่อคืนนี้ (29 มิ.ย.) เนื่องจากความกังวลที่ว่า วิกฤตหนี้กรีซอาจจะทวีความรุนแรง หลังจากรัฐบาลกรีซประกาศใช้มาตรการควบคุมเงินทุนและสั่งปิดธนาคาร 
30 มิ.ย. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนส.ค.ร่วงลง 1.3 ดอลลาร์ ปิดวานนี้ (29 มิ.ย.) ที่ 58.33 ดอลลาร์/บาร์เรล ส่วนสัญญาน้ำมันดิบเบรนท์ (BRENT) ส่งมอบเดือนส.ค.ที่ตลาดลอนดอน ปรับลง 1.25 ดอลลาร์ ปิดที่ 62.01 ดอลลาร์/บาร์เรล
ภาวะการซื้อขายในตลาดน้ำมันนิวยอร์กเป็นไปอย่างผันผวน เนื่องจากนักลงทุนกังวลว่า วิกฤหนี้สินของกรีซอาจจะบานปลายและอาจทำให้กรีซต้องออกจากยูโรโซน โดยกรีซมีกำหนดที่จะต้องชำระหนี้ 1.6 พันล้านยูโรแก่ IMF ในวันนี้ (30 มิ.ย.) และการผิดนัดชำระหนี้อาจส่งผลให้กรีซต้องออกจากยูโรโซน
รัฐบาลกรีซตัดสินใจประกาศใช้มาตรการควบคุมเงินทุน และปิดธนาคารพาณิชย์จนถึงวันที่ 6 ก.ค. และจะมีการทำประชามติในวันที่ 5 ก.ค. เพื่อเปิดทางให้ประชาชนมีส่วนในการตัดสินใจว่า กรีซควรจะเจรจากับกลุ่มเจ้าหนี้ หรือใช้มาตรการรัดเข็มขัด
ด้านสถาบันจัดอันดับความน่าเชื่อถือ สแตนดาร์ด แอนด์ พัวร์ส (S&amp;P) ประกาศลดอันดับความน่าเชื่อถือของกรีซลงสู่ระดับ CCC- จากระดับ CCC และยังคงให้แนวโน้มเป็นลบ พร้อมระบุว่า ความเป็นไปได้ที่กรีซจะต้องออกจากกลุ่มยูโรโซนั้น มีอยู่ถึง 50%
ขณะที่นักลงทุนจับตาดูรายงานสต็อกน้ำมันดิบประจำสัปดาห์ของสหรัฐ ซึ่งสต็อกน้ำมันรายสัปดาห์จากสำนักงานสารสนเทศด้านพลังงานสหรัฐ (EIA) จะเปิดเผยในวันพฤหัสบดีนี้ เวลา 21.00 น.ตามเวลาไทย